Document ID: 32013D0512

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 17ης Οκτωβρίου 2013 σχετικά με τη χρηματοδοτική συνδρομή της Ένωσης σε ορισμένα κράτη μέλη με σκοπό την υποστήριξη των εθελοντικών μελετών επιτήρησης που αφορούν τις απώλειες στις αποικίες μελισσών για την περίοδο 2013/2014 [κοινοποιηθείσα υπό τον αριθμό C(2013) 6742] (Τα κείμενα στην αγγλική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, ολλανδική, ουγγρική, πολωνική, πορτογαλική, σλοβακική, σουηδική και φινλανδική γλώσσα είναι τα μόνα αυθεντικά) (2013/512/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 23, Εκτιμώντας τα ακόλουθα: (1) Η ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για την υγεία των μελισσών (2) παρέχει επισκόπηση των μέτρων που έχει ήδη λάβει και λαμβάνει η Επιτροπή όσον αφορά την υγεία των μελισσών στην ΕΕ. Το κεντρικό θέμα της ανακοίνωσης είναι η αυξημένη θνησιμότητα των μελισσών που παρατηρείται παγκοσμίως. (2) Το 2009, η μελέτη της EFSA σχετικά με τη θνησιμότητα και την επιτήρηση των μελισσών στην Ευρώπη (3) κατέληξε στο συμπέρασμα ότι τα συστήματα επιτήρησης στην ΕΕ παρουσιάζουν, κατά κανόνα, αδυναμίες, ενώ διαπίστωσε έλλειψη στοιχείων σε επίπεδο κρατών μελών και απουσία συγκρίσιμων στοιχείων σε επίπεδο ΕΕ. (3) Για να βελτιωθεί η διαθεσιμότητα στοιχείων σχετικά με τη θνησιμότητα των μελισσών, η Επιτροπή αποφάσισε να βοηθήσει και να στηρίξει ορισμένες μελέτες επιτήρησης στα κράτη μέλη σχετικά με τις απώλειες μελισσών. (4) Η εκτελεστική απόφαση 2012/362/ΕΕ της Επιτροπής (4) χορήγησε χρηματοδοτική συνδρομή στο Βέλγιο, στη Δανία, τη Γερμανία, την Εσθονία, την Ελλάδα, την Ισπανία, τη Γαλλία, την Ιταλία, τη Λετονία, τη Λιθουανία, την Ουγγαρία, την Πολωνία, την Πορτογαλία, τη Σλοβακία, τη Φινλανδία, τη Σουηδία και το Ηνωμένο Βασίλειο με σκοπό την υποστήριξη των εθελοντικών μελετών επιτήρησης για τις απώλειες στις αποικίες μελισσών τις οποίες διεξήγαγαν την περίοδο 2012/2013. (5) Οι μελέτες προβλέπουν τη διενέργεια τριών επιτόπιων επισκέψεων σε μελισσοκομεία: μία πριν από τον χειμώνα, μία μετά τον χειμώνα και μία κατά την παραγωγική περίοδο. (6) Σ’ αυτό το είδος μελετών είναι σημαντικό να υπάρχουν συγκρίσιμα στοιχεία σχετικά με τις απώλειες τα οποία συλλέγονται σε διάφορα έτη. Αυτό ισχύει ιδίως για τις μελέτες επιτήρησης που αφορούν τις απώλειες στις αποικίες μελισσών, επειδή οι κλιματικές συνθήκες αλλοιώνουν σημαντικά τα αποτελέσματα. Ως εκ τούτου, από τις εν λόγω μελέτες, αν αυτές διεξαχθούν μόνο για ένα έτος, θα προκύψουν μόνο αποσπασματικά στοιχεία, τα οποία δεν καθιστούν εφικτή την εξαγωγή συμπερασμάτων ή τάσεων για τις απώλειες αυτές. (7) Για τους προαναφερόμενους λόγους, κρίνεται σκόπιμο να συνεχιστούν οι εθελοντικές μελέτες επιτήρησης σχετικά με τις απώλειες στις αποικίες μελισσών κατά την περίοδο που ξεκινά με τον προχειμερινό έλεγχο, το φθινόπωρο του 2013, και ολοκληρώνεται με τους ελέγχους μετά τον χειμώνα και κατά την πλήρη παραγωγική περίοδο το 2014. (8) Οι μελέτες που πρόκειται να διεξαχθούν την περίοδο του 2013/2014 βασίζονται στο έγγραφο για τη βάση του σχεδίου επιτήρησης σχετικά με τις απώλειες στις αποικίες μελισσών (5), το οποίο συντάχθηκε από το εργαστήριο αναφοράς της ΕΕ (ΕΑΕΕ) για την υγεία των μελισσών που παρατίθεται στο μέρος II του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (6)· το έγγραφο αυτό περιέχει κατευθυντήριες γραμμές για τα κράτη μέλη σχετικά με την κατάρτιση των δικών τους προγραμμάτων εθελοντικών μελετών επιτήρησης. (9) Τα ίδια κράτη μέλη που συμμετείχαν στις πρώτες εθελοντικές μελέτες επιτήρησης για τις απώλειες στις αποικίες μελισσών την περίοδο 2012/2013 κλήθηκαν να αποστείλουν στην Επιτροπή τα προγράμματά τους για την περίοδο 2013/2014, με βάση το τεχνικό έγγραφο του ΕΑΕΕ για την υγεία των μελισσών. (10) Το Βέλγιο, η Δανία, η Γερμανία, η Εσθονία, η Ελλάδα, η Ισπανία, η Γαλλία, η Ιταλία, η Λετονία, η Λιθουανία, η Ουγγαρία, η Πολωνία, η Πορτογαλία, η Σλοβακία, η Φινλανδία, η Σουηδία και το Ηνωμένο Βασίλειο έχουν καταρτίσει προγράμματα εθελοντικών μελετών επιτήρησης για τις απώλειες στις αποικίες μελισσών σύμφωνα με το τεχνικό έγγραφο για τη βάση του σχεδίου επιτήρησης σχετικά με τις απώλειες στις αποικίες μελισσών και έχουν ζητήσει τη χρηματοοικονομική στήριξη της ΕΕ. (11) Η χρηματοδοτική συνδρομή αναμένεται να χορηγηθεί από την 1η Ιουλίου 2013 στο Βέλγιο, στη Δανία, τη Γερμανία, την Εσθονία, την Ελλάδα, την Ισπανία, τη Γαλλία, την Ιταλία, τη Λετονία, τη Λιθουανία, την Ουγγαρία, την Πολωνία, την Πορτογαλία, τη Σλοβακία, τη Φινλανδία, τη Σουηδία και το Ηνωμένο Βασίλειο με σκοπό τη διεξαγωγή προγραμμάτων εθελοντικών μελετών επιτήρησης για τις απώλειες στις αποικίες μελισσών. (12) Δυνάμει του κανονισμού (ΕΚ) αριθ. 1290/2005 του Συμβουλίου (7), τα κτηνιατρικά μέτρα χρηματοδοτούνται από το Ευρωπαϊκό Γεωργικό Ταμείο Εγγυήσεων. Για λόγους χρηματοοικονομικού ελέγχου, εφαρμόζονται τα άρθρα 9, 36 και 37 του εν λόγω κανονισμού. (13) Η χρηματοδοτική συνδρομή θα πρέπει να καταβάλλεται με τον όρο ότι τα σχεδιαζόμενα προγράμματα μελετών επιτήρησης έχουν ήδη εκτελεστεί και ότι οι αρχές παρέχουν στην Επιτροπή και στο ΕΑΕΕ όλα τα αναγκαία στοιχεία για την υγεία των μελισσών. (14) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η Ένωση χορηγεί στο Βέλγιο, στη Δανία, τη Γερμανία, την Εσθονία, την Ελλάδα, την Ισπανία, τη Γαλλία, την Ιταλία, τη Λετονία, τη Λιθουανία, την Ουγγαρία, την Πολωνία, την Πορτογαλία, τη Σλοβακία, τη Φινλανδία, τη Σουηδία και το Ηνωμένο Βασίλειο χρηματοδοτική συνδρομή για τα προγράμματά τους μελετών επιτήρησης σχετικά με τις απώλειες στις αποικίες μελισσών. 2. Η χρηματοδοτική συνδρομή της Ένωσης: α) ανέρχεται στο 70 % των επιλέξιμων δαπανών που πραγματοποίησε κάθε κράτος μέλος που αναφέρεται στην παράγραφο 1 για τα προγράμματα μελετών επιτήρησης σχετικά με τις απώλειες στις αποικίες μελισσών και τα οποία παρατίθενται στο παράρτημα I για την περίοδο από την 1η Ιουλίου 2013 έως τις 30 Σεπτεμβρίου 2014· β) δεν υπερβαίνει τα ακόλουθα ποσά: 1) 26 837 ευρώ για το Βέλγιο· 2) 116 417 ευρώ για τη Δανία· 3) 160 445 ευρώ για τη Γερμανία· 4) 64 868 ευρώ για την Εσθονία· 5) 78 421 ευρώ για την Ελλάδα· 6) 148 047 ευρώ για την Ισπανία· 7) 288 801 ευρώ για τη Γαλλία· 8) 142 212 ευρώ για την Ιταλία· 9) 86 310 ευρώ για τη Λετονία· 10) 70 273 ευρώ για τη Λιθουανία· 11) 114 209 ευρώ για την Ουγγαρία· 12) 128 015 ευρώ για την Πολωνία· 13) 29 159 ευρώ για την Πορτογαλία· 14) 92 240 ευρώ για τη Σλοβακία· 15) 117 416 ευρώ για τη Φινλανδία· 16) 74 389 ευρώ για τη Σουηδία· 17) 109 871 ευρώ για το Ηνωμένο Βασίλειο· γ) δεν υπερβαίνει τα 348 ευρώ ανά επίσκεψη σε μελισσοκομείο. Άρθρο 2 1. Το ανώτατο συνολικό ποσό συνδρομής που εγκρίνεται δυνάμει της παρούσας απόφασης για το κόστος που συνεπάγονται τα προγράμματα που αναφέρονται στο άρθρο 1 ορίζεται σε 1 847 930 ευρώ και θα χρηματοδοτηθεί από τον γενικό προϋπολογισμό της Ευρωπαϊκής Ένωσης. 2. Οι δαπάνες που αφορούν το προσωπικό που εκτελεί τις εργαστηριακές δοκιμές, τη δειγματοληψία ή την παρακολούθηση, καθώς και τα αναλώσιμα και τα γενικά έξοδα που αφορούν ειδικά τις μελέτες επιτήρησης είναι επιλέξιμες σύμφωνα με τα οριζόμενα στο παράρτημα III. 3. Η χρηματοδοτική συνδρομή της Ένωσης καταβάλλεται έπειτα από την υποβολή και την έγκριση των εκθέσεων και των δικαιολογητικών εγγράφων που αναφέρονται στο άρθρο 3 παράγραφοι 2 και 3. Άρθρο 3 1. Τα προγράμματα εκτελούνται σύμφωνα με το τεχνικό έγγραφο για τη βάση του σχεδίου επιτήρησης σχετικά με τις απώλειες στις αποικίες μελισσών και σύμφωνα με τα προγράμματα μελετών επιτήρησης για τις απώλειες στις αποικίες μελισσών που υποβάλλονται από τα κράτη μέλη. 2. Το Βέλγιο, η Δανία, η Γερμανία, η Εσθονία, η Ελλάδα, η Ισπανία, η Γαλλία, η Ιταλία, η Λετονία, η Λιθουανία, η Ουγγαρία, η Πολωνία, η Πορτογαλία, η Σλοβακία, η Φινλανδία, η Σουηδία και το Ηνωμένο Βασίλειο υποβάλλουν στην Επιτροπή: - το αργότερο έως την 1η Μαρτίου 2014, ενδιάμεση τεχνική έκθεση σχετικά με την πρώτη έκθεση που προβλέπεται στο πρόγραμμα μελετών επιτήρησης, και - το αργότερο έως τις 31 Οκτωβρίου 2014, τελική τεχνική έκθεση σχετικά με τη δεύτερη και την τρίτη έκθεση που προβλέπεται στο πρόγραμμα μελετών επιτήρησης, - η τεχνική έκθεση συμφωνεί με το υπόδειγμα που καταρτίζει η Επιτροπή σε συνεργασία με το εργαστήριο αναφοράς της ΕΕ για την υγεία των μελισσών. 3. Το Βέλγιο, η Δανία, η Γερμανία, η Εσθονία, η Ελλάδα, η Ισπανία, η Γαλλία, η Ιταλία, η Λετονία, η Λιθουανία, η Ουγγαρία, η Πολωνία, η Πορτογαλία, η Σλοβακία, η Φινλανδία, η Σουηδία και το Ηνωμένο Βασίλειο υποβάλλουν στην Επιτροπή: - το αργότερο έως τις 31 Δεκεμβρίου 2014, έντυπη και ηλεκτρονική έκδοση της οικονομικής τους έκθεσης η οποία καταρτίζεται σύμφωνα με το παράρτημα II, - κατόπιν αιτήματος της Επιτροπής, τα δικαιολογητικά έγγραφα, τα οποία αποδεικνύουν όλες τις δαπάνες που αναφέρονται στην αίτηση για επιστροφή δαπανών. 4. Το αποτέλεσμα των μελετών διαβιβάζεται στην Επιτροπή και στο εργαστήριο αναφοράς της ΕΕ για την υγεία των μελισσών. Άρθρο 4 Η παρούσα απόφαση απευθύνεται στο Βασίλειο του Βέλγιο, το Βασίλειο της Δανίας, την Ομοσπονδιακή Δημοκρατία της Γερμανίας, τη Δημοκρατία της Εσθονίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, τη Δημοκρατία της Λετονίας, τη Δημοκρατία της Λιθουανίας, την Ουγγαρία, τη Δημοκρατία της Πολωνίας, την Πορτογαλική Δημοκρατία, τη Σλοβακική Δημοκρατία, τη Δημοκρατία της Φινλανδίας, το Βασίλειο της Σουηδίας και το Ηνωμένο Βασίλειο της Μεγάλης Βρετανίας και της Βόρειας Ιρλανδίας. Βρυξέλλες, 17 Οκτωβρίου 2013.

Classification Labels:
105

Label Descriptions:
{"105": "ΚΤΗΝΟΤΡΟΦΙΑ"}

EuroVoc IDs (Original): 2442
711
2460
2914
1005
5877

EuroVoc IDs (Expanded): 2442
711
2460
2914
1005
5877

Dataset Source: meu

Split: test